NARIADENIE KOMISIE (ES) č. 167/2007
z 20. februára 2007
o žiadostiach o dovoznú licenciu pre ryžu pochádzajúcu a dovážanú z Egypta v rámci colnej kvóty stanovenej v nariadení (ES) č. 196/97
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady (ES) č. 1785/2003 z 29. septembra 2003 o spoločnej organizácii trhu s ryžou (1),
so zreteľom na nariadenie Rady (ES) č. 2184/96 z 28. októbra 1996 týkajúce sa dovozu ryže do Spoločenstva pochádzajúcej a dovážanej z Egypta (2),
so zreteľom na nariadenie Komisie (ES) č. 196/97 z 31. januára 1997, ktorým sa ustanovujú podrobné pravidlá uplatňovania nariadenia Rady (ES) č. 2184/96 o dovoze ryže s pôvodom v Egypte a dovážanej z Egypta do Spoločenstva (3), a najmä jeho článok 4 ods. 3,
keďže:
(1)
Článok 4 ods. 3 nariadenia (ES) č. 196/97 ustanovuje, že Komisia určí jednotné percentuálne zníženie pre požadované množstvá, ak žiadosti o dovozné licencie prekračujú množstvá, ktoré možno prideliť. Uvedený článok rovnako ustanovuje, že Komisia oznámi toto rozhodnutie členským štátom do 10 pracovných dní odo dňa podania žiadostí o licencie.
(2)
Žiadosti o dovozné licencie pre ryžu s kódom KN 1006 podané od 1. septembra 2006 do 8. februára 2007 sa vzťahujú na množstvo 32 994 ton, zatiaľ čo maximálne množstvo, ktoré možno prideliť, je 32 000 ton pre ryžu s kódom KN 1006.
(3)
V dôsledku toho treba stanoviť percentuálne zníženie uvedené v článku 4 ods. 3 nariadenia (ES) č. 196/97 pre žiadosti o dovozné licencie podané do 8. februára 2007 a zvýhodnené v dôsledku zníženého cla stanoveného v nariadení (ES) č. 2184/96.
(4)
Na súčasný hospodársky rok by sa nemali vydávať už žiadne licencie povoľujúce znížené clá.
(5)
Ustanovenia tohto nariadenia majú vzhľadom na ich účel nadobudnúť účinnosť od ich uverejnenia v úradnom vestníku,
PRIJALA TOTO NARIADENIE:
Článok 1
Žiadosti o dovozné licencie pre ryžu s kódom KN 1006, ktoré boli zvýhodnené v dôsledku zníženého cla stanoveného v nariadení (ES) č. 2184/96 a ktoré boli podané 8. februára 2007 a oznámené Komisii, umožňujú vydávanie licencií pre požadované množstvá podliehajúce percentuálnemu zníženiu o 80,123148 %.
Článok 2
Žiadosti o dovozné licencie pre ryžu s kódom KN 1006 podané od 9. februára 2007 už neumožňujú vydávanie dovozných licencií podľa nariadenia (ES) č. 2184/96.
Článok 3
Toto nariadenie nadobúda účinnosť v deň jeho uverejnenia v Úradnom vestníku Európskej únie.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 20. februára 2007